CELEX: 32019D1581
Language: mt
Date: 2019-09-16 00:00:00
Title: Deċiżjoni tal-Kunsill (UE) 2019/1581 tas-16 ta' Settembru 2019 dwar it-tressiq, f'isem l-Unjoni Ewropea, ta' proposti għall-emendar tal-Appendiċijiet I u II tal-Konvenzjoni dwar il-Konservazzjoni tal-Ispeċijiet Migratorji tal-Annimali Selvaġġi (CMS) fid-dawl tat-tlettax-il laqgħa tal-Konferenza tal-Partijiet

25.9.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 245/7
               
            
         DEĊIŻJONI TAL-KUNSILL (UE) 2019/1581
         tas-16 ta' Settembru 2019
         dwar it-tressiq, f'isem l-Unjoni Ewropea, ta' proposti għall-emendar tal-Appendiċijiet I u II tal-Konvenzjoni dwar il-Konservazzjoni tal-Ispeċijiet Migratorji tal-Annimali Selvaġġi (CMS) fid-dawl tat-tlettax-il laqgħa tal-Konferenza tal-Partijiet
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 192(1), flimkien mal-Artikolu 218(9) tiegħu,
         Wara li kkunsidra l-proposta mill-Kummissjoni Ewropea,
         Billi:
         
                     (1)
                  
                  
                     Il-Konvenzjoni dwar il-Konservazzjoni tal-Ispeċijiet Migratorji tal-Annimali Selvaġġi (“il-Konvenzjoni”) ġiet konkluża mill-Unjoni permezz tad-Deċiżjoni tal-Kunsill 82/461/KEE (1) u daħlet fis-seħħ fl-1 ta' Novembru 1983.
                  
               
                     (2)
                  
                  
                     Skont l-Artikolu XI tal-Konvenzjoni, il-Konferenza tal-Partijiet tista' tadotta emendi għall-Appendiċijiet I u II għall-Konvenzjoni.
                  
               
                     (3)
                  
                  
                     Il-Konferenza tal-Partijiet, waqt it-tlettax-il laqgħa tagħha, li ser issir mill-15 sat-22 ta' Frar 2020, tista' tadotta tali emendi. Is-Segretarjat tal-Konvenzjoni informa lill-Partijiet għall-Konvenzjoni li kwalunkwe proposta għall-emendar trid tiġi kkomunikata, b'konformità mal-Artikolu XI(3) tal-Konvenzjoni, sad-19 ta' Settembru 2019. L-Unjoni tista', bħala Parti għall-Konvenzjoni, tressaq tali proposti.
                  
               
                     (4)
                  
                  
                     L-inklużjoni tal-ispeċi Tetrax tetrax fl-Appendiċi I għall-Konvenzjoni u tal-ispeċijiet Tetrax tetrax, Galeorhinus galeus u Sphyrna zygaena fl-Appendiċi II għall-Konvenzjoni tkun xjentifikament soda u konformi mal-liġi tal-Unjoni kif ukoll mal-impenn tal-Unjoni fil-kooperazzjoni internazzjonali għall-protezzjoni tal-bijodiversità.
                  
               
                     (5)
                  
                  
                     Għalhekk jenħtieġ li l-Unjoni tressaq dawk il-proposti għall-emendar tal-Appendiċijiet I u II għall-Konvenzjoni. Jenħtieġ li l-Kummissjoni tikkomunika l-proposti lis-Segretarjat tal-Konvenzjoni,
                  
               ADOTTA DIN ID-DEĊIŻJONI:
         
            Artikolu 1
            
               1.   Fid-dawl tat-tlettax-il laqgħa tal-Konferenza tal-Partijiet għall-Konvenzjoni dwar il-Konservazzjoni tal-Ispeċijiet Migratorji tal-Annimali Selvaġġi, l-Unjoni għandha tressaq il-proposti li ġejjin:
               
                           (a)
                        
                        
                           l-emendar tal-Appendiċi I għall-Konvenzjoni biex tiġi inkluża l-ispeċi Tetrax tetrax;
                        
                     
                           (b)
                        
                        
                           l-emendar tal-Appendiċi II għall-Konvenzjoni biex jiġu inklużi l-ispeċijiet Tetrax tetrax, Galeorhinus galeus u Sphyrna zygaena.
                        
                     
            
               2.   Il-Kummissjoni, f'isem l-Unjoni, għandha tikkomunika l-proposti msemmija fil-paragrafu 1 lis-Segretarjat tal-Konvenzjoni.
            
         
         
            Artikolu 2
            Din id-Deċiżjoni għandha tidħol fis-seħħ fid-data tal-adozzjoni tagħha.
         
         
            Magħmul fi Brussell, is-16 ta' Settembru 2019.
            
               
                  Għall-Kunsill
               
               
                  Il-President
               
               T. TUPPURAINEN
            
         
         
            (1)  Id-Deċiżjoni tal-Kunsill 82/461/KEE tal-24 ta' Ġunju 1982 li tirrigwarda l-konklużjoni tal-Konvenzjoni dwar il-konservazzjoni tal-ispeċje migratorji tal-annimali selvaġġi (ĠU L 210, 19.7.1982, p. 10).